
 R A P O R T 
asupra proiectului de Lege pentru aprobarea Ordonanţei de urgenţă a Guvernului nr.106/2002 privind acordarea unui ajutor cu titlu gratuit producătorilor agricoli din judeţele Dolj şi Mehedinţi, urmare a fenomenelor meteorologice nefavorabile din perioada octombrie 2001 – iulie 2002

Comisia pentru agricultură, silvicultură, industrie alimentară şi servicii specifice a fost sesizată în fond, spre dezbatere şi avizare în procedură de urgenţă, cu proiectul de Lege pentru aprobarea Ordonanţei de urgenţă a Guvernului nr.106/2002 privind acordarea unui ajutor cu titlu gratuit producătorilor agricoli din judeţele Dolj şi Mehedinţi, urmare a fenomenelor meteorologice nefavorabile din perioada octombrie 2001 – iulie 2002,  transmis cu adresa nr. 442 din 17 septembrie 2002.


La întocmirea raportului, Comisia a avut în vedere avizul Consiliului Legislativ.

Proiectul de Lege prevede sprijinirea producătorilor agricoli în vederea realizării programului de înfiinţare a culturilor de grâu şi asigurarea securităţii alimentare a populaţiei din judeţele Dolj şi Mehedinţi grav afectate de secetă, prin acordarea cu titlu gratuit a motorinei necesare pentru executarea lucrărilor mecanizate destinate înfiinţării acestor culturi.

Proiectul de Lege pentru aprobarea Ordonanţei de urgenţă a Guvernului nr.106/2002 privind acordarea unui ajutor cu titlu gratuit producătorilor agricoli din judeţele Dolj şi Mehedinţi, urmare a fenomenelor meteorologice nefavorabile din perioada octombrie 2001 – iulie 2002 face parte din categoria legilor ordinare, potrivit prevederilor art. 72 din Constituţia României.

La dezbaterea proiectului a participat ca invitat, în conformitate cu prevederile art.51 şi 52 din Regulamentul Camerei Deputaţilor, domnul Vasile Băcilă  - director  general în Ministerul Agriculturii, Alimentaţiei şi Pădurilor.

La lucrările comisiei au fost prezenţi 31 deputaţi, din totalul de 32 membri ai comisiei.

Raportul comisiei a fost adoptat cu unanimitate de voturi, în şedinţa din 26.09.2002.

În urma dezbaterii, Comisia propune admiterea proiectului de lege în forma prezentată.

Preşedinte,





Secretar,


         

Ioan BÂLDEA


         

Victor NEAGU

Întocmit: Experţi parlamentari


  Aneta Barbu

  Anton Păştinaru

